

**ประกาศมหาวิทยาลัยธรรมศาสตร์**

**เรื่อง เกณฑ์การจัดการเรียนวิชาด้านทักษะการสื่อสารด้วยภาษาอังกฤษ และด้านการคิด อ่าน เขียน  
อย่างมีวิจารณญาณ สำหรับนักศึกษาเข้าใหม่ระดับปริญญาตรี พ.ศ. 2562**

-----------------------------

เพื่อให้คณะและส่วนงานต่าง ๆ สามารถจัดการเรียนการสอนรายวิชาด้านทักษะการสื่อสารด้วยภาษาอังกฤษ และด้านการคิด อ่าน เขียนอย่างมีวิจารณญาณ ประกอบด้วย 3 วิชา ได้แก่ วิชา มธ.104   
การคิด อ่าน เขียนอย่างมีวิจารณญาณ, วิชา มธ.050 การพัฒนาทักษะภาษาอังกฤษ และวิชา มธ.105   
ทักษะการสื่อสารด้วยภาษาอังกฤษ ให้แก่นักศึกษาเข้าใหม่ระดับปริญญาตรี ได้ตรงตามสมรรถนะของนักศึกษา

อาศัยอำนาจตามความในมาตรา 39 (1) แห่งพระราชบัญญัติมหาวิทยาลัยธรรมศาสตร์   
พ.ศ. 2558 จึงกำหนดเกณฑ์การจัดการเรียนวิชาด้านทักษะการสื่อสารด้วยภาษาอังกฤษ และด้านการคิด อ่าน เขียนอย่างมีวิจารณญาณ สำหรับนักศึกษาเข้าใหม่ระดับปริญญาตรี ดังต่อไปนี้

**ข้อ 1** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง เกณฑ์การจัดการเรียนวิชาด้านทักษะการสื่อสารด้วยภาษาอังกฤษ และด้านการคิด อ่าน เขียนอย่างมีวิจารณญาณ สำหรับนักศึกษาเข้าใหม่ระดับปริญญาตรี พ.ศ. 2562”

**ข้อ 2** ประกาศนี้ให้ใช้บังคับกับนักศึกษาซึ่งขึ้นทะเบียนเป็นนักศึกษาระดับปริญญาตรี  
ในปีการศึกษา 2563 เป็นต้นไป

**ข้อ 3** ให้ยกเลิกประกาศมหาวิทยาลัยธรรมศาสตร์ เรื่อง เกณฑ์การจัดการเรียนวิชาด้านทักษะการสื่อสารด้วยภาษาอังกฤษ และด้านการคิด อ่าน เขียนอย่างมีวิจารณญาณ สำหรับนักศึกษาเข้าใหม่  
ระดับปริญญาตรี ลงวันที่ 20 เมษายน 2561

**ข้อ 4** เกณฑ์การใช้ผลคะแนนวิชาด้านการคิด อ่าน เขียนอย่างมีวิจารณญาณ ใช้เฉพาะหลักสูตรภาษาอังกฤษและหลักสูตรนานาชาติ

|  |  |  |
| --- | --- | --- |
| **เกณฑ์การใช้ผลคะแนนแต่ละประเภท** | ***เรียน* วิชา มธ.104** | **ได้รับการ *ยกเว้น* การเรียนวิชา มธ.104** |
| **OLD SAT Reading** | 0 – 399 | 400 ขึ้นไป |
| **NEW SAT** (Reading & Writing) | 10 – 21 | 22 – 40 |
| **GSAT** (Reading & Writing) | 10 – 21 | 22 - 40 |

**ข้อ 5** เกณฑ์การใช้ผลคะแนนด้านทักษะการสื่อสารด้วยภาษาอังกฤษ

| **เกณฑ์การใช้ ผลคะแนน แต่ละประเภท** | **เกณฑ์การใช้ผลคะแนนแยกตามรายวิชา** | | |
| --- | --- | --- | --- |
| **วิชา มธ.050 การพัฒนาทักษะภาษาอังกฤษ**  **และ วิชา มธ.105 ทักษะการสื่อสารด้วยภาษาอังกฤษ** | | |
| ***เรียน*** วิชา  มธ.050 และ มธ.105 | ***เรียน*** วิชา มธ.105  (ได้รับยกเว้นการเรียนวิชา มธ.050) | ได้รับการ ***ยกเว้น*** การเรียนวิชา มธ.050 และ มธ.105 |
| **O-Net** | 0.00 – 49.99 | 50.00 – 74.99 | 75 – 100 |
| **TU-GET PBT** | 0 – 450 | 460 – 540 | 550 – 1000 |
| **TU-GET CBT** | 0 – 69 | 70 – 79 | 80 – 120 |
| **TOEFL IBT** | 0 – 69 | 70 – 79 | 80 - 120 |
| **IELTS** | คะแนนรวมไม่เกิน 4.0 | คะแนนรวมอยู่ระหว่าง  4.5 – 5.5 หรือ กรณีได้คะแนนรวม 6.0 ขึ้นไป แต่มีบางทักษะต่ำกว่า 5.5 | คะแนนรวม 6.0 ขึ้นไป โดยคะแนนแต่ละทักษะต้องไม่ต่ำกว่า 5.5 |

PBT = Paper Based Testing, CBT = Computer Based Testing, IBT = Internet Based Testing

**ข้อ 6** การใช้ผลคะแนนทุกประเภทตามข้อ 4 และข้อ 5 ต้องมีอายุไม่เกิน 2 ปี นับตั้งแต่วันที่สอบจนถึงวันที่ยื่น

**ข้อ 7** ข้อกำหนดและแนวปฏิบัติเรื่องเกณฑ์พิจารณาผลคะแนน

7.1 มหาวิทยาลัยจะประกาศกำหนดวัน เวลา การรับผลคะแนน ตามข้อ 4 และข้อ 5   
ให้ทราบเป็นรายปี และนักศึกษาต้องยื่นผลคะแนนตามกำหนดเวลาของมหาวิทยาลัยเท่านั้น ไม่สามารถขอยื่นผลคะแนนเป็นกรณีพิเศษในภายหลังจากที่กำหนดไว้ได้

7.2 การยื่นผลคะแนน นักศึกษายื่นได้ 1 ครั้ง โดยเลือกได้ 1 ประเภทเท่านั้น และยื่นผลคะแนนที่คณะต้นสังกัด ในวันสอบสัมภาษณ์ ตามวันและเวลาที่มหาวิทยาลัยกำหนดในข้อ 7.1

7.3 กรณีนักศึกษาไม่ยื่นผลคะแนน ตามวันและเวลาที่มหาวิทยาลัยกำหนด มหาวิทยาลัย  
จะจัดการเรียนรายวิชา มธ.104 วิชา มธ.050 และวิชา มธ.105 ตามความเหมาะสม

**ข้อ 8** การเทียบโอนหน่วยกิตรายวิชาด้านทักษะการสื่อสารด้วยภาษาอังกฤษ และด้านการคิด อ่าน เขียนอย่างมีวิจารณญาณ

8.1 นักศึกษาที่เคยศึกษามหาวิทยาลัยธรรมศาสตร์ (ย้ายคณะ/ลาออก) มาแล้วไม่เกิน 2 ปี สามารถเทียบโอนวิชา มธ.104 วิชา มธ.050 และวิชา มธ.105 ได้ดังนี้

(1) วิชา มธ.050 ต้องมีผลการศึกษาเป็น S หรือ EXE

(2) วิชา มธ.104 และวิชา มธ.105 ต้องมีผลการศึกษาได้ระดับเกรด C ขึ้นไป

(3) วิชา ท.160 วิชา ท.161 วิชา สษ.171 และวิชา สษ.172 ไม่รับเทียบโอน

8.2 นักศึกษาที่ต้องการเทียบโอนหน่วยกิตวิชา มธ.104 วิชา มธ.050 และวิชา มธ.105   
ต้องแจ้งและยื่นคะแนนที่ต้องการเทียบโอนให้แก่คณะต้นสังกัด และให้คณะต้นสังกัดดำเนินการสรุป   
และส่งเอกสารตามวันและเวลาที่มหาวิทยาลัยกำหนดในข้อ 7.1 เพื่อจัดรายวิชา หรือบันทึกผลการศึกษาเป็นอักษร EXE หรือ ACC ไว้ในใบรายงานผลการศึกษา

8.3 ไม่รับเทียบโอนหน่วยกิตวิชา มธ.104 วิชา มธ.050 และวิชา มธ.105 จากมหาวิทยาลัยอื่น

ประกาศ ณ วันที่ 22 พฤศจิกายน พ.ศ. 2562

(รองศาสตราจารย์ เกศินี วิฑูรชาติ)

อธิการบดี